道林寺
作者：崔珏
朝代：唐

paragraphs: 臨湘之濱麓之隅，西有松寺東岸無。
松風千里擺不斷，竹泉瀉入于僧廚。
宏梁大棟何足貴，山寺難有山泉俱。
四時唯夏不敢入，燭龍安敢停斯須。
遠公池上種何物，碧羅扇底紅鱗魚。
香閣朝鳴大法鼓，天宮夜轉三乘書。
野花市井栽不著，山雞飲啄聲相呼。
金檻僧迴步步影，石盆水濺聯聯珠。
北臨高處日正午，舉手欲摸黃金烏。
遙江大船小於葉，遠村雜樹齊如蔬。
潭州城郭在何處，東邊一片青模糊。
今來古往人滿地，勞生未了歸丘墟。
長卿之門久寂寞，五言七字誇規模。
我吟杜詩清入骨，灌頂何必須醍醐。
白日不照耒陽縣，皇天厄死飢寒軀。
明珠大貝採欲盡，蚌蛤空滿赤沙湖。
今我題詩亦無味，懷賢覽古成長吁。
不如興罷過江去，已有好月明歸途。